PMIndiaData/PMIndiaSum huggingface dataset:
ମାତା ଅମୃତାନନ୍ଦମୟୀଙ୍କ 63ତମ ଜନ୍ମଦିନ ଅବସରରେ ପ୍ରଧାନମନ୍ତ୍ରୀଙ୍କ ଅଭିଭାଷଣ

ପ୍ରଣାମ ଆମ୍ମା ମଞ୍ଚରେ ଉପସ୍ଥିତ ସମସ୍ତ ସମ୍ମାନୀତ ଅତିଥି ବୃନ୍ଦ ନମସ୍କାର ! ଏହି ଧର୍ମନିଷ୍ଠ ଏବଂ ପବିତ୍ର ଅବସରରେ, ମୁଁ ଆମ୍ମାଙ୍କୁ ମୋର ଗଭୀର ସମ୍ମାନ ଜଣାଉଛି । ତାଙ୍କର ସୁସ୍ଥ ଏବଂ ଦୀର୍ଘ ଜୀବନ ପାଇଁ ମୁଁ ଭଗବାନଙ୍କ ନିକଟରେ ପ୍ରାର୍ଥନା କରୁଛି । ସେ ହେଉଛନ୍ତି ନିୟୁତ ନିୟୁତ ଭକ୍ତଙ୍କ ପାଇଁ ମାର୍ଗଦର୍ଶନର ଆଲୋକ । କେବଳ ତାହା ନୁହେଁ, ସେ ଅନେକ ଭକ୍ତଙ୍କ ପାଇଁ ଜୀବନର ପର୍ଯ୍ୟାୟ । ବାସ୍ତବ ମା’ ପରି, ସେ ପ୍ରତ୍ୟକ୍ଷ ଏବଂ ପରୋକ୍ଷ ଭାବେ ନିଜ ଭକ୍ତମାନଙ୍କର ଲାଳନ ପାଳନ କରିଥାଆନ୍ତି । ମୁଁ ବହୁତ ଭାଗ୍ୟବାନ ଯେ ଅନ୍ୟମାନଙ୍କ ପରି ଆମ୍ମାଙ୍କର ଆଶୀର୍ବାଦ ଏବଂ ନିଃସ୍ୱାର୍ଥପର ଭଲପାଇବା ପ୍ରାପ୍ତ କରିପାରିଛି । ତିନି ବର୍ଷ ପୂର୍ବେ ଆମ୍ମାଙ୍କର 60ତମ ଜନ୍ମ ଦିବସ ପାଳନ ଅବସରରେ ଅମ୍ରିତାପୁରୀ ଯିବା ପାଇଁ ମୋତେ ସୁଯୋଗ ମିଳିଥିଲା । ଆଜି ମୁଁ ବ୍ୟକ୍ତିଗତ ଭାବେ ଏହି ଦିବସରେ ଉପସ୍ଥିତ ରହିବାର ସୌଭାଗ୍ୟ ପାଇ ନଥିଲେ ମଧ୍ୟ ପ୍ରଯୁକ୍ତିବିଦ୍ୟା ମାଧ୍ୟମରେ ତାଙ୍କୁ ସମ୍ମାନ ଜଣାଇଥିବାରୁ ଅତ୍ୟନ୍ତ ଖୁସି ଅନୁଭବ କରୁଛି । ମୁଁ କେରଳରୁ ଏବେ ଫେରିଛି ଏବଂ କେରଳର ଜନସାଧାରଣଙ୍କ ସ୍ନେହ ଏବଂ ଅମାପ ଭଲପାଇବା ମୋର ଦୃଦୟକୁ ଖୁସିରେ ଭରି ଦେଇଛି । ଭାରତ ଏହିଭଳି ଅନେକ ସାଧୁ ସନ୍ଥଙ୍କ ଦେଶ ଯେଉଁଠାରେ ସବୁ ଦୃଶ୍ୟମାନ ବସ୍ତୁରେ ଭଗବାନଙ୍କୁ ଦେଖନ୍ତି । ମାନବ ଜାତି ସେମାନଙ୍କ ମଧ୍ୟରେ ପ୍ରମୁଖ । ସେଥିପାଇଁ ମାନବ ସେବା ତାଙ୍କ ପାଇଁ ମୁଖ୍ୟ ଆଦର୍ଶ ବାକ୍ୟ ହୋଇଛି । ମୁଁ ଏହା ମଧ୍ୟ ଜାଣିବାକୁ ପାଇଛି ଯେ ଆମ୍ମା ବାଲ୍ୟକାଳରେ ନିଜ ଖାଦ୍ୟ ଅନ୍ୟକୁ ବାଣ୍ଟିବାରେ ସନ୍ତୋଷ ଲାଭ କରୁଥିଲେ । ବୃଦ୍ଧ, ବୟସ୍କ ଏବଂ ଅଭାବୀ ଲୋକମାନଙ୍କୁ ସାହାଯ୍ୟ କରିବା ତାଙ୍କର ବାଲ୍ୟକାଳରୁ ଆବେଗ ରହିଆସିଛି । ଏହାଛଡା, ସେ ବାଲ୍ୟକାଳରେ ଭଗବାନ କୃଷ୍ଣଙ୍କର ପୂଜାର୍ଚ୍ଚନା କରୁଥିଲେ । ଏହି ଦୁଇଟି ଗୁଣ ହେଉଛି ତାଙ୍କର ଶକ୍ତି । ଭଗବାନଙ୍କ ପ୍ରତି ଅନୁରାଗ ଏବଂ ଗରିବଙ୍କ ପ୍ରତି ସମର୍ପଣ ଭାବନାର ବାର୍ତ୍ତା ମୁଁ ବ୍ୟକ୍ତିଗତ ଭାବେ ତାଙ୍କଠାରୁ ଶିଖିବାକୁ ପାଇଛି । ନିୟୁତ ନିୟୁତ ଭକ୍ତ ମଧ୍ୟ ଏହି ବାର୍ତ୍ତାରେ ବିଶ୍ୱାସ ଓ ସମର୍ଥନ କରନ୍ତି । ଆମ୍ମାଙ୍କ ଦ୍ୱାରା ବିଭିନ୍ନ ସାମାଜିକ ଏବଂ ବଦାନ୍ୟ ସଂସ୍ଥାଗୁଡିକ ଜରିଆରେ କରାଯାଉଥିବା କାର୍ଯ୍ୟକ୍ରମଗୁଡିକ ବିଷୟରେ ମୁଁ ଅବଗତ ଅଛି । ଖାଦ୍ୟ, ଗୃହ, ସ୍ୱାସ୍ଥ୍ୟ, ଶିକ୍ଷା ଏବଂ ଜୀବିକା ଉପାର୍ଜନ ପ୍ରମୁଖ ପାଞ୍ଚଟି ମୁଖ୍ୟ ଆବଶ୍ୟକତା ବିଶ୍ୱର ଗରିବଙ୍କର ରହିଛି ଏବଂ ଏ କ୍ଷେତ୍ରରେ ଆମ୍ମା ସର୍ବଦା ସହାୟକ ହୋଇଥାଆନ୍ତି । ମୁଁ ବିଶେଷ ଭାବେ ସ୍ୱଚ୍ଛତା, ଜଳ, ଗୃହ, ଶିକ୍ଷା ଏବଂ ସ୍ୱାସ୍ଥ୍ୟ କ୍ଷେତ୍ରରେ କରାଯାଇଥିବା କାର୍ଯ୍ୟ ବା ଦାନ ଉପରେ ଆଲୋକପାତ କରିବାକୁ ଚାହିଁବି । ମୁଁ ଭାବୁଛି ଯେ ଏହି ସାହାଯ୍ୟପ୍ରାପ୍ତ କରିଥିବା ହିତାଧିକାରୀମାନଙ୍କ ମଧ୍ୟରୁ କିଛି ଜଣଙ୍କୁ ଆଜି ପ୍ରମାଣ ପତ୍ର ପ୍ରଦାନ କରାଯିବ । ଖାସକରି, ସ୍ୱଚ୍ଛ ଭାରତ ଅଭିଯାନରେ ଶୌଚାଳୟ ନିର୍ମାଣରେ ଆମ୍ମାଙ୍କର ସହଯୋଗ ଅତ୍ୟନ୍ତ ସହାୟକ ହୋଇଥିଲା । କେରଳରେ ସ୍ୱଚ୍ଛତା କ୍ଷେତ୍ରରେ ଶହେ କୋଟି ଟଙ୍କା ଆମ୍ମା ପ୍ରଦାନ କରିବେ ବୋଲି ପ୍ରତିଶୃତି ଦେଇଛନ୍ତି । ଏହା ଦ୍ୱାରା 15 ହଜାର ଆର୍ଥିକ ଅନଗ୍ରସରଙ୍କ ପାଇଁ ଶୌଚାଳୟ ନିର୍ମାଣ କରାଯାଇପାରିବ । ଆଜି, ମୋତେ ସୂଚିତ କରାଯାଇଛି ଯେ ରାଜ୍ୟର ବିଭିନ୍ନ ସ୍ଥାନରେ ଥିବା ଆମ୍ମାଙ୍କ ଆଶ୍ରମରେ ଦୁଇ ହଜାର ଶୌଚାଳୟ ନିର୍ମାଣ କାର୍ଯ୍ୟ ସଂପୂର୍ଣ୍ଣ ହୋଇସାରିଛି । ମୁଁ ଜାଣିଛି ଯେ ପରିବେଶ ସଂରକ୍ଷଣ ଏବଂ ସ୍ଥିରତା କ୍ଷେତ୍ରରେ କରାଯାଉଥିବା ବିଭିନ୍ନ କାର୍ଯ୍ୟ ମଧ୍ୟରୁ ଏହା ମାତ୍ର ଗୋଟିଏ ଉଦାହରଣ । ଏକ ବର୍ଷ ପୂର୍ବେ ଆମ୍ମା ଉଦାରତାର ସହିତ ନମାମୀ ଗଙ୍ଗେ କାର୍ଯ୍ୟକ୍ରମ ପାଇଁ ଶହେ କୋଟି ଟଙ୍କା ଦାନ କରିଥିଲେ । ବିଭିନ୍ନ ସ୍ଥାନରେ ହେଉଥିବା ପ୍ରାକୃତିକ ବିପର୍ଯ୍ୟୟରେ କ୍ଷତିଗ୍ରସ୍ତମାନଙ୍କୁ ଆମ୍ମାଙ୍କ ସାହାଯ୍ୟ ଓ ସହଯୋଗ ବିଷୟରେ ମୁଁ ଅବଗତ ଅଛି । ଏହା ମଧ୍ୟ ଆମେ ସମସ୍ତେ ଜାଣିବା ଦରକାର ଯେ ଅମୃତା ବିଶ୍ୱବିଦ୍ୟାଳୟରେ ଗବେଷକମାନେ ବିଶ୍ୱର ସବୁଠାରୁ ପ୍ରମୁଖ ସମସ୍ୟାର ସମାଧାନ ପାଇଁ ନୂତନ ଉପାୟ ଉପରେ ଗବେଷଣା କରୁଛନ୍ତି । ଶେଷରେ, ମୋତେ ସମାରୋହରେ ସାମିଲ କରିଥିବାରୁ ମୁଁ ଅଶେଷ ଧନ୍ୟବାଦ ଜଣାଉଛି । ପୁନର୍ବାର ଆମ୍ମାଙ୍କୁ ମୁଁ ମୋର ଗଭୀର ଶ୍ରଦ୍ଧା ଜଣାଉଛି ।
ପିଙ୍ଗାଲି ଭେଙ୍କୟାଙ୍କ ଜନ୍ମ ବାର୍ଷିକୀ ଅବସରରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜନ୍ମବାର୍ଷିକୀ ଅବସରରେ ପିଙ୍ଗାଲି ଭେଙ୍କୟାଙ୍କୁ ଶ୍ରଦ୍ଧାଞ୍ଜଳି ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ମହାନ ପିଙ୍ଗାଲି ଭେଙ୍କୟାଙ୍କୁ ତାଙ୍କ ଜନ୍ମ ବାର୍ଷିକୀ ଅବସରରେ ଶ୍ରଦ୍ଧାଞ୍ଜଳି ଜଣାଉଛି । ଆମକୁ ତ୍ରିରଙ୍ଗା ପ୍ରଦାନରେ ପ୍ରୟାସ ପାଇଁ ଦେଶ ସର୍ବଦା ତାଙ୍କ ନିକଟରେ ଋଣୀ ରହିବ । ତ୍ରିରଙ୍ଗା ପାଇଁ ଆମେ ଗର୍ବିତ । ତ୍ରିରଙ୍ଗାରୁ ଶକ୍ତି ଓ ପ୍ରେରଣା ନେଇ ଆମେ ଜାତୀୟ ପ୍ରଗତି ପାଇଁ କାମ କରିବା ।”
୨୦ବର୍ଷରୁ କମ୍ ବିଶ୍ୱ ଚାମ୍ପିଅନସିପରେ ୧୬ ଟି ପଦକ ଜିତିଥିବାରୁ ଭାରତୀୟ କୁସ୍ତି ଦଳକୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୟୁ୨୦ ବିଶ୍ୱ ଚାମ୍ପିଅନସିପରେ ୧୬ ଟି ପଦକ (ପୁରୁଷ ଏବଂ ମହିଳା ଫ୍ରିଷ୍ଟାଇଲରେ ୭ ଟି କରି ଏବଂ ଗ୍ରୀକୋ–ରୋମାନରେ ୨) ପଦକ ଜିତିଥିବାରୁ ଭାରତୀୟ କୁସ୍ତି ଦଳକୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଆମର କୁସ୍ତିଯୋଦ୍ଧାମାନେ ଆମକୁ ପୁଣି ଗର୍ବିତ କରନ୍ତି! ୟୁ୨୦ ବିଶ୍ୱ ଚାମ୍ପିଅନସିପରେ ୧୬ ଟି ପଦକ (ପୁରୁଷ ଏବଂ ମହିଳା ଫ୍ରିଷ୍ଟାଇଲରେ ୭ଟି କରି ଏବଂ ଗ୍ରୀକୋ–ରୋମାନରେ ୨) ଜିତିଥିବାରୁ ଆମ ଦଳକୁ ଅଭିନନ୍ଦନ । ଏହା ଭାରତର ସର୍ବଶ୍ରେଷ୍ଠ ପ୍ରଦର୍ଶନ । ଭବିଷ୍ୟତରେ ଭାରତୀୟ କୁସ୍ତି ସୁରକ୍ଷିତ ହାତରେ ଥିବା ମଧ୍ୟ ଦର୍ଶାଉଛି!”
“ଯକ୍ଷ୍ମା ବିଲୋପ” ଶିଖର ସମ୍ମିଳନୀର ଉଦ୍ଘାଟନୀ ଅଧିବେଶନକୁ ପ୍ରଧାନମନ୍ତ୍ରୀଙ୍କ ସମ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନୂଆଦିଲ୍ଲୀଠାରେ ଅନୁଷ୍ଠିତ “ଯକ୍ଷ୍ମା ବିଲୋପ” ଶିଖର ସମ୍ମିଳନୀର ଉଦଘାଟନୀ ଅଧିବେଶନକୁ ସମ୍ବୋଧିତ କରିଛନ୍ତି । ସେ ଆତ୍ମ ବିଶ୍ୱାସ ପ୍ରକଟ କରି କହିଥିଲେ ଯେ ଯକ୍ଷ୍ମା ରୋଗକୁ ସମ୍ପୂର୍ଣ୍ଣ ବିଲୋପ କରିବା ନେଇ ଦିଲ୍ଲୀରେ ଅନୁଷ୍ଠିତ “End TB” ଶିଖର ସମ୍ମିଳନୀ ଏକ ଐତିହାସିକ ଘଟଣା । ସେ କହିଥିଲେ ଯେ ଏହି ରୋଗର ମୂଳୋତ୍ପାଟନ ଦିଗରେ ଗ୍ରହଣ କରାଯାଇଥିବା ପ୍ରତ୍ୟେକଟି ପଦକ୍ଷେପ ଗରିବ ଜନସାଧାରଣଙ୍କ ଜୀବନ ଧାରଣ ମାନରେ ଉନ୍ନତି ଆଣିବା ସହିତ ଜଡିତ । ପ୍ରଧାନମନ୍ତ୍ରୀ ଘୋଷଣା କରିଥିଲେ ଯେ ବିଶ୍ୱରେ 2030 ସୁଦ୍ଧା ଯକ୍ଷ୍ମାର ସମ୍ପୂର୍ଣ୍ଣ ମୂଳୋତ୍ପାଟନ ପାଇଁ ଲକ୍ଷ୍ୟ ଧାର୍ଯ୍ୟ କରାଯାଇଥିବା ବେଳେ ଏଥିନେଇ ଭାରତର ଲକ୍ଷ୍ୟଧାର୍ଯ୍ୟ ସୀମାକୁ 2025 ରଖାଯାଇଛି । ସେ କହିଲେ ଯେ ଏହି ଲକ୍ଷ୍ୟ ହାସଲ କରିବା ପାଇଁ ସରକାର ବିଭିନ୍ନ ସ୍ତରରେ ବ୍ୟାପକ ଭାବେ କାର୍ଯ୍ୟ କରୁଛନ୍ତି । ସେ କହିଲେ ଯେ ଏ ସଂକ୍ରାନ୍ତରେ ରାଜ୍ୟ ସରକାରମାନଙ୍କର ଏକ ପ୍ରମୁଖ ଭୂମିକା ରହିଛି ଏବଂ ଏହି ଅଭିଯାନରେ ସାମିଲ ହେବା ପାଇଁ ସେ ବ୍ୟକ୍ତିଗତ ଭାବେ ପ୍ରତ୍ୟେକ ମୁଖ୍ୟମନ୍ତ୍ରୀଙ୍କ ପାଖକୁ ପତ୍ର ଲେଖିଛନ୍ତି । ପ୍ରଧାନମନ୍ତ୍ରୀ କହିଲେ ଯେ ଯକ୍ଷ୍ମା ରୋଗକୁ ଦୂର କରିବା ପାଇଁ ଆଗ ଧାଡିର ଯକ୍ଷ୍ମା ଚିକିତ୍ସକ ଏବଂ କାର୍ଯ୍ୟକର୍ତ୍ତାମାନଙ୍କର ଏକ ଗୁରୁତ୍ୱପୂର୍ଣ୍ଣ ଭୂମିକା ରହିଛି । ସେ କହିଲେ ଯେ ଏହି ରୋଗରୁ ମୁକ୍ତି ପାଇଥିବା ରୋଗୀମାନେ ମଧ୍ୟ ଅନ୍ୟମାନଙ୍କ ପାଇଁ ପ୍ରେରଣା । ନିଧାର୍ଯ୍ୟ ଲକ୍ଷ୍ୟ ପୂରଣ କରିବା ନେଇ କେନ୍ଦ୍ର ସରକାରଙ୍କ ତତ୍ପରତା ସମ୍ବନ୍ଧରେ ଦର୍ଶାଇ ପ୍ରଧାନମନ୍ତ୍ରୀ ମିଶନ ଇନ୍ଦ୍ରଧନୁଷ ଏବଂ ସ୍ୱଚ୍ଛ ଭାରତର ଉଦାହରଣ ପ୍ରଦାନ କରିଥିଲେ ।
ଜାନୁଆରୀ 31, 2019ରେ ସଂସଦର ବଜେଟ ଅଧିବେଶନ ପୂର୍ବରୁ ଗଣମାଧ୍ୟମକୁ ପ୍ରଧାନମନ୍ତ୍ରୀଙ୍କ ବିବୃତି

ଆପଣମାନଙ୍କୁ ସମସ୍ତଙ୍କୁ 2019ର ଅନେକ ଅନେକ ଶୁଭକାମନା । ଆଜି ବଜେଟ ଅଧିବେଶନ ଆରମ୍ଭ ହେଉଛି । କିଛି ସମୟ ପରେ ଆଦରଣୀୟ ରାଷ୍ଟ୍ରପତି ମହୋଦୟ ଉଭୟ ସଦନର ମିଳିତ ଅଧିବେଶନକୁ ସମ୍ବୋଧିତ କରିବେ । ଗତଥର ସଦନର ବ୍ୟବହାର ଆମେ ସମସ୍ତେ ଦେଖିଛେ । ସମ୍ପ୍ରତି ଦେଶରେ ଏକ ସଚେତନତା ରହିଛି, ପ୍ରତି ନାଗରିକ ସଦନର ଗତିବିଧିକୁ ଅତି ତୀକ୍ଷ୍ନ ଦୃଷ୍ଟିରେ ଦେଖୁଛନ୍ତି ଏବଂ ଏବେ ଦେଶର ପ୍ରତ୍ୟେକ ଛୋଟ ମୋଟ ଘଟଣାର ପହଂଚ ବଢ଼ିଛି ତେଣୁ ସାଧାରଣ ମଣିଷ ପାଖେ ସବୁ କଥା ପହଂଚୁଛି । ଏହି କାରଣରୁ ଆଲୋଚନାରେ ଯାହାର ଆଗ୍ରହ ନଥାଏ, ତର୍କରେ ଯାହାର ଆଗ୍ରହ ନଥାଏ, ସେମାନଙ୍କ ପ୍ରତି ସମାଜରେ ସ୍ୱାଭାବିକ ଭାବେ ଅସୂୟା ଭାବ ସୃଷ୍ଟି ହୋଇଥାଏ । ମୁଁ ଆଶା କରୁଛି କି ଆମର ସମସ୍ତ ଆଦରଣୀୟ ସାଂସଦ ଏହି ଜନ ଭାବନାକୁ ଧ୍ୟାନରେ ରଖି ଏହି ବଜେଟ ଅଧିବେଶନର ଉପଯୋଗ କରନ୍ତୁ ଏବଂ ଗଭୀରତାର ସହିତ, ବିସ୍ତୃତ ଭାବେ, ସୂଚନାରେ ପରିପୂର୍ଣ୍ଣ ଚର୍ଚ୍ଚାରେ ଭାଗ ନିଅନ୍ତୁ, ନିଜର ବିଚାର ରଖନ୍ତୁ, ସଦନକୁ ଲାଭାନ୍ୱିତ କରନ୍ତୁ, ସରକାରଙ୍କୁ ମଧ୍ୟ ଲାଭାନ୍ୱିତ କରନ୍ତୁ ଏବଂ ଆମ ପାଖରେ ଏହି ଅଧିବେଶନରେ ଯେତେ ବି କାମ ରହିଛି, ଏହାର ସର୍ବାଧିକ ଉପଯୋଗ ଆମର ସମସ୍ତ ଆଦରଣୀୟ ସାଂସଦ କରନ୍ତୁ; ଏହିପରି ଆଶା ମୋର ସେମାନଙ୍କଠାରୁ ରହିଛି ଏବଂ ମୁଁ ଏହା ମଧ୍ୟ ଜାଣିଛି ଯେ ଏବେ ସେମାନଙ୍କୁ ନିଜ ନିଜ କ୍ଷେତ୍ରକୁ ଯିବାର ଅଛି ଓ ସଦନ ସଦୁପଯୋଗର ଲାଭ ମଇଦାନରେ ସଦସ୍ୟମାନଙ୍କ ପ୍ରତି ଜନସାଧାରଣଙ୍କ ବ୍ୟବହାରରେ ନଜର ଆସିଥାଏ । ମୋର ବିଶ୍ୱାସ ଯେ ଏହି ଗମ୍ଭୀରତାକୁ ସମସ୍ତେ ସ୍ୱୀକାର କରିବେ । ସବକା ସାଥ-ସବକା ବିକାଶ-ଏହି ମନ୍ତ୍ରକୁ ନେଇ ଆମେ ଚାଲିଛୁ, ଆଗକୁ ମଧ୍ୟ ଏଥିପାଇଁ ଆମେ ପ୍ରତିବଦ୍ଧ ତଥା ସଂକଳ୍ପବଦ୍ଧ । ସଦନରେ ମଧ୍ୟ ସମସ୍ତଙ୍କୁ ସାଥିରେ ନେଇ ଦେଶର ବିକାଶ ପାଇଁ କାମ କରିବାର ନିର୍ଣ୍ଣୟ ସହିତ ଆମେ ଆଗକୁ ବଢ଼ିବାକୁ ଚାହୁଁ । ଆମର ପୁରା ପ୍ରଚେଷ୍ଟା ରହିବ, ପତ୍ୟେକ ବିଷୟ ଉପରେ ଚର୍ଚ୍ଚା କରିବା ପାଇଁ ଆମେ ଉତ୍ସୁକ । ମୁଁ ଖୋଲା ମନରେ ଚର୍ଚ୍ଚାର ସ୍ୱାଗତ କରିବି, ସଦନର କାର୍ଯ୍ୟଧାରା ସଠିକ ଢ଼ଙ୍ଗରେ ଚାଲୁ, ମୁଁ ଏହାର ସ୍ୱାଗତ କରିବି, ମୁଁ ସ୍ୱାଗତ କରିବି କି ଏଠାରେ ସମସ୍ତ ସଦସ୍ୟ ମିଳିତ ଭାବେ ଆଗାମୀ ଭାରତର ନିର୍ମାଣରେ କିଛି ନା କିଛି ଯୋଗଦାନ କରିବାର ଗର୍ବ ପ୍ରାପ୍ତ କରନ୍ତୁ । ବହୁତ ବହୁତ ଧନ୍ୟବାଦ ।
“ବିକ୍ରାନ୍ତର ପ୍ରଥମ ସମୁଦ୍ର ଯାତ୍ରା ପାଇଁ ଭାରତୀୟ ନୌସେନା ଓ କୋଚିନ ସିପୟାର୍ଡ ଲିମିଟେଡକୁ ଅଭିନନ୍ଦନ ଜଣାଇଲେ ପ୍ରଧାନମନ୍ତ୍ରୀ

ସ୍ୱଦେଶୀ ଜ୍ଞାନକୌଶଳରେ ନିର୍ମିତ ବିମାନ ବାହାକ ବିକ୍ରାନ୍ତର ପ୍ରଥମ ସମୁଦ୍ର ଯାତ୍ରା ପାଇଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତୀୟ ନୌସେନା ଓ କୋଚିନ ସିପୟାର୍ଡ ଲିମିଟେଡକୁ ଅଭିନନ୍ଦନ ଜଣାଇଛନ୍ତି । ମେକ ଇନ ଇଣ୍ଡିଆର ଏହା ଏକ ଅଦ୍ଭୁତ ଉଦାହରଣ ବୋଲି ପ୍ରଧାନମନ୍ତ୍ରୀ କହିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; ଭାରତୀୟ ନୌସେନାର ଡିଜାଇନ ଟିମ ଦ୍ୱାରା ହୋଇଥିବା ବେଳେ @ସିଏସଏଲକୋଚିନ ଦ୍ୱାରା ନିର୍ମାଣ ହୋଇଥିବା ସ୍ୱଦେଶୀ ଜ୍ଞାନ କୌଶଳରେ ନିର୍ମିତ ବିମାନ ବାହକ ବିକ୍ରାନ୍ତ ଆଜି ପ୍ରଥମ ସମୁଦ୍ର ଯାତ୍ରାରେ ବାହାରିଛି । @ମେକଇନଇଣ୍ଡିଆର ଏହା ଅଭୂତପୂର୍ବ ଉଦାହରଣ । ଏହି ଐତିହାସିକ ମାଇଲଖୁଣ୍ଟ ସ୍ଥାପନ କରିଥିବାରୁ @ଭାରତୀୟ ନୌସେନା ଓ @ସିଏସଏଲକୋଚିନକୁ ଶୁଭେଚ୍ଛା ଜଣାଉଛି ।”
ଟିକାକରଣ ସଂଖ୍ୟା ୫୦ କୋଟି ଟପିବା ଦ୍ୱାରା ଭାରତର କୋଭିଡ- ୧୯ ବିରୋଧୀ ଲଢେଇ ମଜବୁତ ହୋଇଛି: ପ୍ରଧାନମନ୍ତ୍ରୀ

ଭାରତର ଟିକାକରଣ ସଂଖ୍ୟା ୫୦ କୋଟି ଅତିକ୍ରମ କରିଛି । ଏହି ସଂଖ୍ୟା ଆହୁରି ବଢିବ ଓ ଆମ ନାଗରିକମାନେ ସମସ୍ତଙ୍କ ପାଇଁ ଭ୍ୟାକ୍ସିନ, ସମସ୍ତଙ୍କ ପାଇଁ ନିଃଶୁଳ୍ପ ଆନ୍ଦୋଳନ ଅନ୍ତର୍ଗତ ଟିକା ନେବେ ବୋଲି ଭାରତ ଆଶା ରଖିଛି ବୋଲି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; ଟିକାକରଣ ସଂଖ୍ୟା ୫୦ କୋଟି ଅତିକ୍ରମ କରିଥିବାରୁ ଭାରତର କୋଭିଡ-୧୯ ବିରୋଧୀ ଲଢେଇ ବଳିଷ୍ଠ ପ୍ରୋତ୍ସାହନ ପାଇଛି । ଟିକାକରଣ ସଂଖ୍ୟା ୫୦ କୋଟି ଅତିକ୍ରମ କରିଛି । ଏହି ସଂଖ୍ୟା ବଢିବ ଓ ଆମ ନାଗରିକମାନେ #ସମସ୍ତଙ୍କୁ ଟିକା, ମାଗଣା ଟିକା ଅଭିଯାନ ଅନ୍ତର୍ଗତ ଟିକା ନେବା ସୁନିଶ୍ଚିତ କରିବେ ।
ପାରା ଶୁଟିଂ ବିଶ୍ୱକପରେ ସ୍ୱର୍ଣ୍ଣ ଜିତିବା ପାଇଁ ଭାରତୀୟ ସୁଟର ଶ୍ରୀହର୍ଷ ଦେବରାଦୀଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପାରା ଶୁଟିଂ ବିଶ୍ୱକପରେ ସ୍ୱର୍ଣ୍ଣ ଜିତିବା ପାଇଁ ଭାରତୀୟ ସୁଟର ଶ୍ରୀହର୍ଷ ଦେବରାଦୀଙ୍କୁ ଅଭିନନ୍ଦନ ଜଣାଇଛନ୍ତି । ସ୍ପୋର୍ଟସ୍ ଅଥରିଟି ଅଫ୍ ଇଣ୍ଡିଆର ଟୁଇଟର ଜବାବରେ ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି; “ସ୍ୱର୍ଣ୍ଣ ଜିତି ଥିବା ଶ୍ରୀହର୍ଷ ଦେବରାଦୀଙ୍କ ପାଇଁ ଗର୍ବିତ । ତାଙ୍କର ନିଷ୍ଠା ପ୍ରକୃତରେ ପ୍ରେରଣାଦାୟକ ଅଟେ । ତାଙ୍କର ଭବିଷ୍ୟତ ପ୍ରୟାସ ପାଇଁ ଶୁଭେଚ୍ଛା ।”
ବଜେଟ ଅଧିବେଶନ-2018 ପୂର୍ବରୁ ଗଣମାଧ୍ୟମକୁ ପ୍ରଧାନମନ୍ତ୍ରୀଙ୍କ ବିବୃତି

• ତିନି ତଲାକ ବିଲ ଗୃହୀତ କରାଇବା ମୁସଲିମ ମହିଳାମାନଙ୍କ ପାଇଁ 2018ର ସର୍ବୋତ୍ତମ ଉପହାର ହେବ • ଭାରତର ଅଭିବୃଦ୍ଧି ଓ ଭବିଷ୍ୟତ ପନ୍ଥା ଉପରେ ସକାରାତ୍ମକ ଭାବନା ରଖିଛି ବିଶ୍ୱ ସମୁଦାୟ “ବନ୍ଧୁଗଣ ନମସ୍କାର, ସଂସଦର ବଜେଟ ଅଧିବେଶନ ଆଜିଠୁ ଆରମ୍ଭ ହେଉଛି । ରାଷ୍ଟ୍ରପତିଙ୍କ ଅଭିଭାଷଣ ସହ ଅଧିବେଶନ ଆରମ୍ଭ ହେବ । ମୁସଲିମ ମହିଳାମାନଙ୍କୁ ସେମାନଙ୍କ ନ୍ୟାଯ୍ୟ ଅଧିକାର ଦେବାକୁ ତିନି ତଲାକ୍ ଭଳି ଗୁରୁତ୍ୱପୂର୍ଣ୍ଣ ପ୍ରସଙ୍ଗରେ କୌଣସି ରାଜନୀତି ହେବ ନାହିଁ ବୋଲି ଗତ ଅଧିବେଶନ କାଳରେ ଦେଶବାସୀ ଆଶା କରିଥିଲେ ଏବଂ ଆମର ବି ଏ ଦିଗରେ ପ୍ରଚେଷ୍ଟା ରହିଥିଲା । ତେବେ ସୁପ୍ରିମ କୋର୍ଟଙ୍କ ନିର୍ଦ୍ଦେଶ ସତ୍ତ୍ଵେ ସଂସଦରେ ତିନି ତଲାକ୍ ବିଲ ଗୃହୀତ ହୋଇପାରିଲା ନାହିଁ । ମୁସଲିମ ମହିଳାମାନଙ୍କ ଅଧିକାରକୁ ସୁରକ୍ଷିତ ରଖିବା ଲାଗି ତିନି ତଲାକ ବିଲକୁ ଗୃହୀତ କରାଇବା ଦିଗରେ ଦେଶର ସମସ୍ତ ରାଜନୈତିକ ଦଳ ହାତ ମିଳାଇବାକୁ ମୁଁ ଅନୁରୋଧ କରୁଛି ଏବଂ ଏହା ହେବ ବୋଲି ଆଶା ମଧ୍ୟ କରୁଛି । ନୂତନ ବର୍ଷରେ ମୁସଲିମ ମହିଳାମାନଙ୍କ ପାଇଁ ଏହା 2018ର ସର୍ବୋତ୍ତମ ଉପହାର ହୋଇପାରିବ । ବଜେଟ ଅଧିବେଶନ ଅତି ଗୁରୁତ୍ୱପୂର୍ଣ୍ଣ । ଭାରତୀୟ ଅର୍ଥବ୍ୟବସ୍ଥା ଉପରେ ବିଶ୍ୱ ସମୁଦାୟ ବେଶ ଆଶାବାଦୀ । ଏହା ଏପରି ଏକ ସମୟରେ ଆସୁଛି, ଯେତେବେଳେ କି ସମଗ୍ର ବିଶ୍ୱ ଆମକୁ ଅନାଇ ରହିଛି । ବିଶ୍ୱର କ୍ରେଡିଟ ରେଟିଂ ଏଜେନ୍ସି, ବିଶ୍ୱବ୍ୟାଙ୍କ, ଆଇଏମଏଫ ସମସ୍ତେ ଭାରତର ଅଭିବୃଦ୍ଧି ଏବଂ ଆଗକୁ ଥିବା ରାସ୍ତା ଉପରେ ସକାରାତ୍ମକ ଭାବନା ରଖିଛନ୍ତି । ଦେଶର ଦ୍ରୁତ ଅଭିବୃଦ୍ଧିଶୀଳ ଅର୍ଥବ୍ୟବସ୍ଥାକୁ ଏହି ବଜେଟ ନୂତନ ଶକ୍ତି ଦେବ । ଏହା ସାଧାରଣ ଲୋକଙ୍କ ଆଶା ଓ ଆକାଂକ୍ଷାକୁ ପୂରଣ କରିବ । ବଜେଟ ଅଧିବେଶନର ଏକ ମାସ ପରେ ବଜେଟ ପ୍ରସ୍ତାବର ବିଭିନ୍ନ ଦିଗ ଉପରେ ଅନୁଧ୍ୟାନ କରିବେ । ଅତୀତର ଅଭିଜ୍ଞତାରୁ ଜଣାପଡ଼େ ଏହି ଅନୁଧ୍ୟାନ ବେଳେ ରାଜନୈତିକ ସ୍ୱାର୍ଥଠାରୁ ଜାତୀୟ ସ୍ୱାର୍ଥ ଉର୍ଦ୍ଧ୍ଵରେ ରହିଥାଏ । ଦଳମତ ନିର୍ବିଶେଷରେ, ଏପରିକି ଶାସକ ଦଳର ସାଂସଦମାନେ ଏଥିରେ ଥିବା ତ୍ରୁଟିକୁ ଦର୍ଶାଇଥାନ୍ତି ଏବଂ ବିରୋଧୀ ଦଳର ସଦସ୍ୟମାନେ ଏହାର ମୁଖ୍ୟ ଗୁରୁତ୍ୱପୂର୍ଣ୍ଣ ଦିଗକୁ ସ୍ପଷ୍ଟ କରିଥାନ୍ତି । ଏହା ବଜେଟ ଉପରେ ତର୍କ ଓ ଆଲୋଚନା ପାଇଁ ସୁସ୍ଥ ପରିବେଶର ରାସ୍ତା ଖୋଲିଥାଏ । ଗତକାଲି ସର୍ବଦଳୀୟ ବୈଠକରେ ମୁଁ କମିଟିଗୁଡ଼ିକରେ ଆଲୋଚନାକୁ ଅଧିକ ଗୁରୁତ୍ୱ ଦେଇ ବଜେଟରୁ କିପରି ସାଧାରଣ ଲୋକମାନେ ଅଧିକ ଫାଇଦା ପାଇପାରିବେ ତାହାକୁ ଗୁରୁତ୍ୱ ଦେବାକୁ ଅନୁରୋଧ କରିଛି । ଦଳିତ, ଅବହେଳିତ ଏବଂ ନିଷ୍ପେସିତ ତଥା ଯେଉଁମାନଙ୍କ ନିକଟରେ ଏହି ଫାଇଦା ପହଁଚିପାରୁନି ସେମାନଙ୍କୁ ହିଁ ଆମେ ଅଧିକ ଗୁରୁତ୍ୱ ଦେବା ଉଚିତ । ବଜେଟରୁ କିପରି ଗାଁ ଗଣ୍ଡାର ଲୋକେ, କୃଷକ, ଗରିବ ଏବଂ ଶ୍ରମିକମାନେ ଅଧିକ ଲାଭବାନ ହେବେ ସେଥିପ୍ରତି ମଧ୍ୟ ଆମେ ନଜର ଦେବା ଉଚିତ । ଚାଲନ୍ତୁ ସବିଶେଷ ଆଲୋଚନା କରିବା, ସକାରାତ୍ମକ ଭାବନାର ପରିପ୍ରକାଶ କରନ୍ତୁ ଏବଂ ଆଗକୁ ଯିବା ପାଇଁ ମାର୍ଗଚିତ୍ର ପ୍ରସ୍ତୁତ କରନ୍ତୁ ।” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀଙ୍କୁ ଭେଟିଲେ ଭାରତ ରତ୍ନ ଏମ.ଏସ.ସୁବୁଲକ୍ଷ୍ମୀଙ୍କ ଦୁଇ ଅଣନାତୁଣୀ ଏସ. ଐଶ୍ଵର୍ଯ୍ୟ।, ଏସ. ସୌନ୍ଦର୍ଯ୍ୟ।

ଭାରତ ରତ୍ନ ଏମ.ଏସ.ସୁବୁଲକ୍ଷ୍ମୀଙ୍କ ଦୁଇ ଅଣନାତୁଣୀ ଏସ. ଐଶ୍ଵର୍ଯ୍ୟ। ଏବଂ ଏସ. ସୌନ୍ଦର୍ଯ୍ୟ। ତାଙ୍କ ପିତାମାତା ଭି. ଶ୍ରୀନିବାସନ ଏବଂ ଗୀତା ଶ୍ରୀନିବାସନଙ୍କ ସହିତ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଏହି ସାକ୍ଷାତ କାଳରେ ସୁଶ୍ରୀ ଐଶ୍ଵର୍ଯ୍ୟ। ଏବଂ ସୁଶ୍ରୀ ସୌନ୍ଦର୍ଯ୍ୟ। “ମୈତ୍ରୀମ୍ ଭଜଥା” (Maithreem Bhajatha) ସଂକ୍ଷିପ୍ତରେ ପରିବେଷଣ କରିଥିଲେ । ଏହା ଏକ ଧାର୍ମିକ ଆଶୀର୍ବଚନ ଯାହାକି ଏମ.ଏସ.ସୁବୁଲକ୍ଷ୍ମୀ ଅକ୍ଟୋବର 1966ରେ ଜାତିସଙ୍ଘରେ ପରିବେଷଣ କରିଥିଲେ । ବିଶିଷ୍ଟ ସଂସ୍କୃତ ବିଦ୍ଵାନ ତଥା କାଞ୍ଚିର ଆଚାର୍ଯ୍ୟ ଶ୍ରୀ ଚନ୍ଦ୍ରଶେଖରେନ୍ଦ୍ର ସରସ୍ଵତୀ ଏହି ଆଶୀର୍ବଚନର ମୌଳିକ ରଚୟିତା । ଏହା ବିଶ୍ଵ ଶାନ୍ତି ଓ ଭ୍ରାତୃତ୍ଵଭାବର ଏକ ଗାନ ଯାହାକି ଏମ.ଏସ.ସୁବୁଲକ୍ଷ୍ମୀ, ଜାତିସଂଘ ବୃନ୍ଦଗାନ ପରେ ତାଙ୍କର ସମସ୍ତ ସଙ୍ଗୀତାୟନରେ ପରିବେଷଣ କରିଥିଲେ । ଏହି ଗାନର ଅନ୍ତିମ ଶବ୍ଦଗୁଡିକ ହେଉଛି “ଶ୍ରେୟ ଓ ଭୂୟତ ସକଳ ଜନନମ”, ଯାହାର ଅର୍ଥ – ମାନବ ସମାଜ ପାଇଁ ସୁଖ ଓ ବିଭୂକୃପା ଭରିଯାଉ ।
ଆମେରିକାର ପେଶାଦାର ମୁଷ୍ଟିଯୋଦ୍ଧା ମହମ୍ମଦ ଅଲ୍ଲୀଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆମେରିକାର ପେଶାଦାର ମୁଷ୍ଟିଯୋଦ୍ଧା ମହମ୍ମଦ ଅଲ୍ଲୀଙ୍କ ବିୟୋଗରେ ଶୋକ ପ୍ରକଟ କରିଛନ୍ତି । “ମହମ୍ମଦ ଅଲ୍ଲୀଙ୍କର ଆତ୍ମାର ଶାନ୍ତି ଓ ସଦ୍ଗତି କାମନା କରୁଛି । ଆପଣ ଜଣେ ଦୃଷ୍ଟାନ୍ତକାରୀ କ୍ରୀଡ଼ାବିତ୍ ଥିଲେ ଯିଏକି ମାନବୀୟ ଉତ୍ସାହ ଓ ପ୍ରତିବଦ୍ଧତାର ଶକ୍ତି ପ୍ରଦର୍ଶନ କରି ଆସିଥିଲେ ଏବଂ ଅନେକଙ୍କ ପାଇଁ ପ୍ରେରଣାର ଉତ୍ସ ବନିଥିଲେ” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଲାଲ ବାହାଦୂର ଶାସ୍ତ୍ରୀଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପୂର୍ବତନ ପ୍ରଧାନମନ୍ତ୍ରୀ ଲାଲ ବାହାଦୂର ଶାସ୍ତ୍ରୀ ଜୀଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ପ୍ରଧାନମନ୍ତ୍ରୀ ଲାଲ ବାହାଦୂର ଶାସ୍ତ୍ରୀଙ୍କ ବିଷୟରେ ତାଙ୍କ ଚିନ୍ତାଧାରାର ଏକ ଭିଡିଓ ମଧ୍ୟ ସେୟାର କରିଛନ୍ତି । ଶ୍ରୀ ମୋଦୀ ଦିଲ୍ଲୀର ପ୍ରଧାନମନ୍ତ୍ରୀ ସଂଗ୍ରହାଳୟରେ ଥିବା ଲାଲ ବାହାଦୂର ଶାସ୍ତ୍ରୀଙ୍କ ଗ୍ୟାଲେରୀରୁ କିଛି ଝଲକ ମଧ୍ୟ ସେୟାର କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଲାଲ ବାହାଦୂର ଶାସ୍ତ୍ରୀ ଜୀ ତାଙ୍କର ସରଳତା ଏବଂ ର୍ନିଣ୍ଣାୟକତା ପାଇଁ ସାରା ଭାରତରେ ପ୍ରଶଂସିତ ହୋଇଛନ୍ତି । ଆମ ଇତିହାସର ଅତ୍ୟନ୍ତ ଗୁରୁତ୍ୱପୂର୍ଣ୍ଣ ସମୟରେ ତାଙ୍କର କଠୋର ନେତୃତ୍ୱ ସର୍ବଦା ସ୍ମରଣୀୟ ହୋଇ ରହିବ । ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ।” “ଆଜି ଶାସ୍ତ୍ରୀ ଜୀଙ୍କର ଜୟନ୍ତୀରେ ମୁଁ ଦିଲ୍ଲୀର ପ୍ରଧାନମନ୍ତ୍ରୀ ସଂଗ୍ରହାଳୟଠାରେ ଥିବା ତାଙ୍କ ଗ୍ୟାଲେରୀର କିଛି ଝଲକ ସେୟାର କରୁଛି, ଯାହା ତାଙ୍କ ଜୀବନ ଯାତ୍ରା ଏବଂ ପ୍ରଧାନମନ୍ତ୍ରୀ ଭାବରେ ସଫଳତା ପ୍ରଦର୍ଶନ କରୁଛି । ସଂଗ୍ରହାଳୟ ପରିଦର୍ଶନ କରନ୍ତୁ ।”
ପ୍ରଧାନମନ୍ତ୍ରୀ ପଣ୍ଡିତ ଭୀମସେନ ଯୋଶୀଙ୍କୁ ତାଙ୍କର ୧୦୦ ତମ ଜନ୍ମ ବାର୍ଷିକୀରେ ମନେ ପକାଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପଣ୍ଡିତ ଭୀମସେନ ଯୋଶୀଙ୍କୁ ତାଙ୍କର ୧୦୦ ତମ ଜନ୍ମ ବାର୍ଷିକୀରେ ସ୍ମରଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ତାଙ୍କର ୧୦୦ ତମ ଜନ୍ମ ବାର୍ଷିକୀରେ ବହୁମୁଖୀ ପ୍ରତିଭା ପଣ୍ଡିତ ଭୀମସେନ ଯୋଶୀ ଜୀଙ୍କୁ ସ୍ମରଣ କରୁଛି । ତାଙ୍କ କାର୍ଯ୍ୟ ମାଧ୍ୟମରେ ସେ ଭାରତୀୟ ସଙ୍ଗୀତ ଏବଂ ସଂସ୍କୃତିର ଲୋକପ୍ରିୟତା ଦିଗରେ ଉଲ୍ଲେଖନୀୟ ଅବଦାନ ରଖିଥିଲେ । ସେ ମଧ୍ୟ ତାଙ୍କ ଅନୁବାଦ ମାଧ୍ୟମରେ ଆମ ଦେଶକୁ ଏକାଠି କରିପାରିଥିଲେ ।”
ପ୍ରଧାନମନ୍ତ୍ରୀଙ୍କ କାନପୁର ଗସ୍ତ;ବିଭିନ୍ନ ଉନ୍ନୟନ ପ୍ରକଳ୍ପର ଶୁଭାରମ୍ଭ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଉତର ପ୍ରଦେଶର କାନପୁର ଗସ୍ତ କରିଥିଲେ । ପ୍ରଧାନମନ୍ତ୍ରୀ ଲକ୍ଷ୍ନୌ ମେଟ୍ରୋ ରେଳ ପ୍ରକଳ୍ପର ଉଦଘାଟନ କରିଥିଲେ ଏବଂ ଆଗ୍ରା ମେଟ୍ରୋ ରେଳ ପ୍ରକଳ୍ପ ପାଇଁ ଶିଳାନ୍ୟାସ କରିଥିଲେ । ସେ ପାଙ୍କୀ ତାପଜ ବିଦ୍ୟୁତ କେନ୍ଦ୍ରର ଆଧାରଶିଳା ରଖଇଥିଲେ ଏବଂ କାନପୁରର ନିରାଲାନଗର ଠାରେ ବିଭିନ୍ନ ଉନ୍ନୟନ ପ୍ରକଳ୍ପର ଶୁଭାରମ୍ଭ ପାଇଁ ଫଳକ ଉନ୍ମୋଚନ କରିଥିଲେ । ଉପସ୍ଥିତ ସମାରୋହକୁ ସମ୍ବୋଧିତ କରି ପ୍ରଧାନମନ୍ତ୍ରୀ କହିଥିଲେ ଯେ କାନପୁର ହେଉଛି ବହୁ ମହାନ ନେତାଙ୍କ ଜନ୍ମସ୍ଥାନ ଯେଉଁମାନେ ଦେଶର ପାଇଁ ବିପୁଳ ଯୋଗଦାନ ଦେଇଛନ୍ତି । ସେ କହିଥିଲେ ଆଜି ଶୁଭାରମ୍ଭ ହୋଇଥିବା ପ୍ରକଳ୍ପଗୁଡ଼ିକ କାନପୁର ଏବଂ ଉତର ପ୍ରଦେଶର ଲୋକମାନଙ୍କ ଜୀବନରେ ପରିବର୍ତ୍ତନ ଆଣିପାରିବ । କାନପୁରରେ ବିଦ୍ୟୁତ ଉପଲବ୍ଧତାର ଉନ୍ନତି ଲାଗି ରାଜ୍ୟ ଏବଂ କେନ୍ଦ୍ର ସରକାର କଠିନ ପରିଶ୍ରମ କରିଥିବା ପ୍ରଧାନମନ୍ତ୍ରୀ କହିଥିଲେ । ଏହି ପରିପ୍ରେକ୍ଷୀରେ, ସେ ପାଙ୍କୀ ତାପଜ ବିଦ୍ୟୁତ କେନ୍ଦ୍ର ବିଷୟରେ ଉଲ୍ଲେଖ କରିଥିଲେ ଏବଂ କାନପୁର ଓ ଉତ୍ତର ପ୍ରଦେଶରେ ବିଦ୍ୟୁତ ନିଅଂଟସ୍ଥିତିକୁ ଏହା କିପରି ରୂପାନ୍ତରିତ କରିପାରିଛି ତାହା କହିଥିଲେ । ସେ ଆହୁରି ଉଲ୍ଲେଖ କରିଥିଲେ ଯେ ସୌଭାଗ୍ୟ ଯୋଜନା ଅଧୀନରେ ଉତର ପ୍ରଦେଶରେ 76 ଲକ୍ଷ ମାଗଣା ବିଦ୍ୟୁତ ସଂଯୋଗ ଯୋଗାଇ ଦିଆଯାଇଛି । ଗଙ୍ଗା ନଦୀ ସଫା କରିବା ଲାଗି କେନ୍ଦ୍ର ସରକାରଙ୍କ ଦ୍ୱାରା ନିଆଯାଇଥିବା ବିଭିନ୍ନ ପଦକ୍ଷେପ ବିଷୟରେ ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ । ସେ କହିଥିଲେ ଯେ ଗଙ୍ଗା ନଦୀକୁ ସଫା କରିବା ଅସମ୍ଭବ ବୋଲି ପୂର୍ବରୁ ଚିନ୍ତା କରାଯାଉଥିଲା, କିନ୍ତୁ ତାଙ୍କର ସରକାର ଅସମ୍ଭବକୁ ସମ୍ଭବ କରିପାରିଛି । ବର୍ଜ୍ୟ ଜଳ ପରିଚାଳନା ଏବଂ ନଦୀକୁ ପଡ଼ୁଥିବା ଡ୍ରେନକୁ ବନ୍ଦ କରିବା ଲାଗି ବିଭିନ୍ନ ପଦକ୍ଷେପ ନିଆଯାଇଥିବା ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଉତ୍ତର ପ୍ରଦେଶରେ ହେଉଥିବା ପ୍ରତିରକ୍ଷା କରିଡର ବ୍ୟାପକ ଭାବେ କାନପୁର ଲୋକମାନଙ୍କୁ ଲାଭାନ୍ୱିତ କରିବ । ସେ କହିଥିଲେ ସଡ଼କପଥ, ଆକାଶପଥ ଏବଂ ରେଳପଥରେ ବୃହତ ଭିତ୍ତିଭୂମିର ନିର୍ମାଣ କରାଯାଉଛି । ରାଜ୍ୟରେ ବିଭିନ୍ନ ମେଟ୍ରୋ ପ୍ରକଳ୍ପ ମଧ୍ୟ ଆରମ୍ଭ କରାଯାଇଛି । ଏସବୁ ପ୍ରକଳ୍ପ ଉତର ପ୍ରଦେଶରେ ପରିବର୍ତ୍ତନ ଆଣିପାରିବ ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ ଦୋହରାଇଥିଲେ ଯେ 2022 ସୁଦ୍ଧା ଦେଶରେ ପ୍ରତ୍ୟେକ ପରିବାର ନିକଟରେ ଗୋଟି ବାସଗୃହ ଥିବ । ସେ ଉଲ୍ଲେଖ କରିଥିଲେ ଯେ ପ୍ରଧାନମନ୍ତ୍ରୀ ଆବାସ ଯୋଜନା ଅନ୍ତର୍ଗତ ବର୍ତ୍ତମାନ ସୁଦ୍ଧା ଦେଶରେ ପାଖାପାଖି 1.5 କୋଟି ଆବାସ ନିର୍ମାଣ କରାଯାଇସାରିଲାଣି । ପୁଲୱାମା ଆକ୍ରମଣ ଏବଂ ବଡ଼ଗାମ୍ ସଂଘର୍ଷରେ ପ୍ରାଣବଳି ଦେଇଥିବା କାନପୁରର ବୀର ଯବାନମାନଙ୍କ ପ୍ରତି ପ୍ରଧାନମନ୍ତ୍ରୀ ଶ୍ରଦ୍ଧାଞ୍ଜଳି ଅର୍ପଣ କରିଥିଲେ । ସେ କହିଥିଲେ ଯେ ଆତଙ୍କବାଦ ବିରୋଧରେ କେନ୍ଦ୍ର ସରକାର ଦୃଢ଼ ପଦକ୍ଷେପ ନେଉଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ଦେଶରେ ଏକତାର ପରିବେଶ ବଜାୟ ରଖିବା ଗୁରୁତ୍ୱପୂର୍ଣ୍ଣ । ନିକଟରେ କାଶ୍ମୀରୀମାନଙ୍କୁ ଆକ୍ରମଣ କରିଥିବା ଲୋକମାନଙ୍କ ବିରୋଧରେ ଉତର ପ୍ରଦେଶ ସରକାର ଦେଇଥିବା ତ୍ୱରିତ କାର୍ଯ୍ୟାନୁଷ୍ଠାନକୁ ସେ ପ୍ରଶଂସା କରିଥିଲେ । ଏପରି ଷଡ଼ଯନ୍ତ୍ର କରୁଥିବା ବ୍ୟକ୍ତିବିଶେଷଙ୍କ ବିରୋଧରେ ଦୃଢ଼ କାର୍ଯ୍ୟାନୁଷ୍ଠାନ ଗ୍ରହଣ କରିବା ଲାଗି ସେ ସବୁ ରାଜ୍ୟ ସରକାରଙ୍କୁ ଆହ୍ୱାନ କରିଥିଲେ ।
ଟୋକିଓ ଅଲିମ୍ପିକ୍ସ ପାଇଁ ଭାରତୀୟ ଦଳକୁ ପ୍ରଧାନମନ୍ତ୍ରୀଙ୍କ ଶୁଭକାମନା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଟୋକିଓ ଅଲିମ୍ପିକ୍ସ 2020 ପାଇଁ ଭାରତୀୟ ଦଳକୁ ଶୁଭକାମନା ଜଣାଇଛନ୍ତି। ପ୍ରଧାନମନ୍ତ୍ରୀ ଏକ ଟୁଇଟ୍ କରି କହିଛନ୍ତି : “ଆସନ୍ତୁ ଆମେ ସମସ୍ତେ ମିଶି # ଚିୟର ଫର ଇଣ୍ଡିଆ! (ଭାରତୀୟ ଦଳକୁ ଉତ୍ସାହିତ କରିବା) ଟୋକିଓ 2020 ଉଦଘାଟନୀ ସମାରୋହର କେତେକ ଝଲକ ଦେଖିଲି। ଆମର ପ୍ରଭାବଶାଳୀ ଦଳକୁ ଅନେକ ଅନେକ ଶୁଭକାମନା। # ଟୋକିଓ 2020"
ସ୍ୱାଧୀନତା ସଂଗ୍ରାମୀମାନଙ୍କୁ ଡିଜିଟାଲ ଜ୍ୟୋତରେ ଶ୍ରଦ୍ଧାଞ୍ଜଳି ଜଣାଇବାକୁ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଆହ୍ୱାନ

ସ୍ୱାଧୀନତା ସଂଗ୍ରାମୀମାନଙ୍କୁ ଡିଜିଟାଲ ଜ୍ୟୋତରେ ଶ୍ରଦ୍ଧାଞ୍ଜଳି ଜଣାଇବାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦେଶବାସୀଙ୍କୁ ଆହ୍ୱାନ ଦେବା ସହ ଆଜାଦୀ କା ଅମୃତ ମହୋତ୍ସବକୁ ସଶକ୍ତ କରିବାକୁ କହିଛନ୍ତି । ଏକ ଟ୍ୱିଟ ଶୃଙ୍ଖଳରେ ପ୍ରଧାନମନ୍ତ୍ରୀ କହିଛନ୍ତି; “ଆମ ସ୍ୱାଧୀନତା ସଂଗ୍ରାମର ନାୟକମାନଙ୍କୁ ସ୍ୱତନ୍ତ୍ର ଶ୍ରଦ୍ଧାଞ୍ଜଳି ! ଡିଜିଟାଲ ଜ୍ୟୋତରେ ପ୍ରଯୁକ୍ତି ବ୍ୟବହାର ହୋଇଛି ଓ ଆପଣମାନଙ୍କୁ ସ୍ୱାଧୀନତା ସଂଗ୍ରାମୀମାନଙ୍କ ପାଇଁ ହୃଦୟସ୍ପର୍ଶୀ ବାର୍ତ୍ତା ପ୍ରଦାନ କରିବାରେ ସାହାଯ୍ୟ କରିବ ।” “ଦିଲ୍ଲୀର ସେଣ୍ଟ୍ରାଲ ପାର୍କରେ ଏକ ସ୍କାଏ ବିମ ଲାଇଟ ସ୍ଥାପିତ ହୋଇଛି । ଜ୍ଞାପିତ ପ୍ରତ୍ୟେକ ଶ୍ରଦ୍ଧାଞ୍ଜଳି ଡିଜିଟାଲ ଜ୍ୟୋତର ଆଲୋକକୁ ପ୍ରତିଭାତ କରିବ । ଏହି ନିଆରା ପ୍ରୟାସରେ ଭାଗ ନିଅନ୍ତୁ ଓ ଆଜାଦିର ଅମୃତ ମହୋତ୍ସବକୁ ସଶକ୍ତ କରନ୍ତୁ ।”
ପ୍ରଧାନମନ୍ତ୍ରୀଙ୍କୁ ଭେଟିଲେ ଜାତିସଂଘ ସାଧାରଣ ପରିଷଦର ସଭାପତି-ନିର୍ବାଚିତ ମିରୋସ୍ଲାଭ ଲାଜକାକ

ମିଳିତ ଜାତିସଂଘ ସାଧାରଣ ପରିଷଦର ସଭାପତି-ନିର୍ବାଚିତ ତଥା ସ୍ଲୋଭାକ ଗଣତନ୍ତ୍ରର ବୈଦେଶିକ ଓ ୟୁରୋପୀୟ ବ୍ୟାପାର ମନ୍ତ୍ରୀ ମିଷ୍ଟର ମିରୋସ୍ଲାଭ ଲାଜକାକ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଜାତିସଂଘ ସାଧାରଣ ପରିଷଦର 72ତମ ସଭାପତି ରୂପେ ନିର୍ବାଚିତ ହୋଇଥିବାରୁ ମିଷ୍ଟର ମିରୋସ୍ଲାଭ ଲାଜକାକଙ୍କୁ ପ୍ରଧାନମନ୍ତ୍ରୀ ଅଭିନନ୍ଦନ ଜଣାଇଥିଲେ । ଜାତିସଂଘ ସାଧାରଣ ପରିଷଦର ଆଗାମୀ 72ତମ ଅଧିବେଶନରେ ଆଲୋଚିତ ହେବାକୁ ଥିବା ଅଗ୍ରାଧିକାର ଆନ୍ତର୍ଜାତିକ ପ୍ରସଙ୍ଗଗୁଡିକ ଉପରେ ସଭାପତି-ନିର୍ବାଚିତ ଲାଜକାକ ପ୍ରଧାନମନ୍ତ୍ରୀଙ୍କ ସହ ମତ ବିନିମୟ କରିଥିଲେ । ଆଲୋଚନା ବେଳେ ପ୍ରଧାନମନ୍ତ୍ରୀ ଏହି ଅଧିବେଶନ କାଳରେ ନବ ନିର୍ବାଚିତ ସଭାପତିଙ୍କୁ ତାଙ୍କ ଦାୟିତ୍ୱ ନିର୍ବାହରେ ଭାରତ ସମସ୍ତ ପ୍ରକାର ଗଠନମୂଳକ ସହଯୋଗ ପ୍ରଦାନ କରିବ ବୋଲି ପ୍ରତିଶୃତି ଦେଇଥିଲେ । ଆତଙ୍କବାଦ, ଜାତିସଂଘରେ ସଂସ୍କାର, ଦୀର୍ଘସ୍ଥାୟୀ ବିକାଶ ଲକ୍ଷ୍ୟ ହାସଲ ପାଇଁ କାର୍ଯ୍ୟାନ୍ୱୟନ ଏବଂ ଜଳବାୟୁ ପରିବର୍ତ୍ତନ ଭଳି ପ୍ରସଙ୍ଗକୁ ନେଇ ଦେଖାଦେଇଥିବା ବୈଶ୍ୱିକ ଆହ୍ୱାନଗୁଡିକର ମୁକାବିଲା ସକାଶେ ଜାତିସଂଘ ପକ୍ଷରୁ ଦୃଢ ପଦକ୍ଷେପ ନିଆଯିବା ଉପରେ ଦୁଇ ନେତା ବିସ୍ତୃତ ଭାବେ ଆଲୋଚନା କରିଥିଲେ ।
ଶ୍ରୀ ନାରାୟଣ ଗୁରୁଙ୍କୁ ତାଙ୍କ ଜୟନ୍ତୀରେ ପ୍ରଧାନମନ୍ତ୍ରୀ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରୀ ନାରାୟଣ ଗୁରୁଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; ମୁଁ ଶ୍ରୀ ନାରାୟଣ ଗୁରୁଙ୍କୁ ତାଙ୍କ ଜୟନ୍ତୀରେ ପ୍ରଣାମ କରୁଛି । ତାଙ୍କର ଶିକ୍ଷା ଲକ୍ଷ ଲକ୍ଷ ଲୋକଙ୍କୁ ଶକ୍ତି ଯୋଗାଇଛି । ଶିକ୍ଷା, ସାମାଜିକ ସଂସ୍କାର ଏବଂ ସମାନତା ଉପରେ ତାଙ୍କର ଗୁରୁତ୍ୱ ଆମକୁ ଉତ୍ସାହିତ କରିବାରେ ଲାଗିଛି । ସେ ମହିଳା ସଶକ୍ତିକରଣ ତଥା ସାମାଜିକ ପରିବର୍ତ୍ତନ ପାଇଁ ଯୁବ ଶକ୍ତି ବିନିଯୋଗ କରିବା ଉପରେ ମଧ୍ୟ ଗୁରୁତ୍ୱ ଦେଇଛନ୍ତି ।
ଏଚ୍ଆଇଭି ଓ ଏଡ୍ସ(ପ୍ରତିଷେଧକ ଓ ନିୟନ୍ତ୍ରଣ) ବିଲ୍-2014ର ସଂଶୋଧନକୁ କେବିନେଟ୍ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି (05.10.2016) ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ଏଚ୍ଆଇଭି ଓ ଏଡ୍ସ(ପ୍ରତିଷେଧକ ଓ ନିୟନ୍ତ୍ରଣ) ବିଲ୍-2014ରେ ସଂଶୋଧନକୁ ଅନୁମୋଦନ ମିଳିଛି । ଏଚ୍ଆଇଭି ଓ ଏଡ୍ସ(ପ୍ରତିଷେଧକ ଓ ନିୟନ୍ତ୍ରଣ) ବିଲ୍-2014ରେ ଏଚ୍ଆଇଭି ଓ ଏଚ୍ଆଇଭି ପ୍ରଭାବିତ ଲୋକଙ୍କ ଅଧିକାରର ସୁରକ୍ଷା ପାଇଁ ବ୍ୟବସ୍ଥା ରହିଛି । କିନ୍ତୁ ବିଲର ଏହି ବ୍ୟବସ୍ଥା ଜରିଆରେ ଏଚ୍ଆଇଭି ସଂକ୍ରାନ୍ତ ଭେଦଭାବ ଦୂରକରିବା, ପ୍ରଚଳିତ କାର୍ଯ୍ୟକ୍ରମକୁ ସୁଦୃଢ଼ କରିବା ପାଇଁ ଆଇନଗତ ଉତ୍ତରଦାୟିତ୍ୱ, ଅଭିଯୋଗ ଓ ସାଧାରଣ ଅଭିଯୋଗର ତଦନ୍ତ ପାଇଁ ଆନୁଷ୍ଠାନିକ ବ୍ୟବସ୍ଥା ସୃଷ୍ଟିର ପ୍ରାବଧାନ ରହିଛି । ଏହି ବିଲରେ ଏଚ୍ଆଇଭି ଓ ଏଡ୍ସ ବ୍ୟାପିବା ଉପରେ ନିୟନ୍ତ୍ରଣ ଓ ପ୍ରତିଷେଧକ, ଏଚ୍ଆଇଭି ଓ ଏଡ୍ସ ସଂକ୍ରମିତ ବ୍ୟକ୍ତିଙ୍କ ସହ ଭେଦଭାବ ଉପରେ କଟକଣା, ସେମାନଙ୍କର ଚିକିତ୍ସା ପାଇଁ ସହମତି ଓ ଗୋପନୀୟତା, ସଂକ୍ରମିତ ବ୍ୟକ୍ତି ରହୁଥିବା ସ୍ଥାନରେ ସେମାନଙ୍କର ଅଧିକାରର ସୁରକ୍ଷା ଓ ଅଭିଯୋଗର ସମାଧାନ ବ୍ୟବସ୍ଥା ଆଦି ରହିବ । ବିଲରେ ଏଚ୍ଆଇଭି ସଂକ୍ରାନ୍ତ ପରୀକ୍ଷା, ଚିକିତ୍ସା ଓ କ୍ଲିନିକାଲ ଗବେଷଣା ପାଇଁ ସେମାନଙ୍କ ସହମତି ଓ ଗୋପନୀୟତାକୁ ସୁନିଶ୍ଚିତ କରାଇ ସ୍ୱାସ୍ଥ୍ୟସେବାକୁ ବୃଦ୍ଧି କରିବା ମଧ୍ୟ ବିଲର ମୂଳ ଲକ୍ଷ୍ୟ ରହିଛି । ଏହି ବିଲର ପ୍ରାବଧାନ ଅନୁସାରେ 18 ବର୍ଷ ବୟସରୁ କମ୍ ଏଚ୍ଆଇଭି ସଂକ୍ରମିତ ବ୍ୟକ୍ତି ନିଜ ପରିବାର ସହ ରହିବାର ଅଧିକାର ରହିଛି ଓ ସେ ପରିବାରିକ ସୁବିଧା ଉପଭୋଗ କରିପାରିବ । ନାବାଳକଙ୍କ ଅଭିଭାବକତ୍ଵ ପାଇଁ ମଧ୍ୟ ଏହି ବିଲରେ ପ୍ରାବଧାନ ରହିଛି । ବିଲରେ 12 ରୁ 18 ବର୍ଷ ବୟସର ବ୍ୟକ୍ତି ଯିଏକି ନିଜକଥା ବୁଝିବା ପାଇଁ ସାମର୍ଥ୍ୟ ଥିବ ସିଏ 18 ବର୍ଷରୁ କମ୍ ବୟସର ନିଜର ସମ୍ପର୍କୀୟଙ୍କ ଅଭିଭାବକ ଭାବେ ଶିକ୍ଷା ପ୍ରତିଷ୍ଠାନରେ ନାମଲେଖା, ବ୍ୟାଙ୍କ ଏକାଉଂଟ ପରିଚାଳନା, ସମ୍ପତି ପରିଚାଳନା, ସେବା ଓ ଚିକିତ୍ସା ଆଦି କରିପାରିବେ । ଜଣେ ଏଚ୍ଆଇଭି ବ୍ୟକ୍ତିର ସହମତି ବିନା କୌଣସି ବ୍ୟକ୍ତି ତାଙ୍କର ଏଚ୍ଆଇଭି ସ୍ଥିତିକୁ ଉଜାଗର କରିପାରିବେ ନାହିଁ କେବଳ କୋର୍ଟ ନିର୍ଦ୍ଦେଶ ବିନା । ଏହି ବିଲର ପ୍ରାବଧାନ ଅନୁସାରେ କେନ୍ଦ୍ର ଓ ରାଜ୍ୟ ସରକାରମାନେ ନିମ୍ନଲିଖିତ ପଦକ୍ଷେପ ନେବେ (A) ଏଚଆଇଭି ଅବା ଏଡ୍ସ ବ୍ୟାପିବାକୁ ରୋକିବେ (B) ଏଚଆଇଭି ଅବା ଏଡ୍ସ ସଂକ୍ରମିତ ବ୍ୟକ୍ତିଙ୍କ ସଂକ୍ରମଣ ପରିଚାଳନା ଓ ନିରୋଗଚିକିତ୍ସା (C) ବିଶେଷକରି ମହିଳା ଓ ଶିଶୁଙ୍କ ପାଇଁ କଲ୍ୟାଣମୂଳକ ଯୋଜନା (D) ଏଚ୍ଆଇ ଅବା ଏଡ୍ସ ଶିକ୍ଷା ପ୍ରଣୟନ ପାଇଁ ଯୋଗାଯୋଗ କାର୍ଯ୍ୟକ୍ରମ ଯାହାକି ଯଥାର୍ଥ ବୟସ, ଲିଙ୍ଗଗତ ସମ୍ବେଦନଶୀଳତା ରହିବ
ମହିଳା ବିଶ୍ୱ ବକ୍ସିଂ ଚମ୍ପିଅନସିପରେ ସ୍ୱର୍ଣ୍ଣ ପଦକ ଜିଣିଥିବା ନିଖତ ଜରିନଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହିଳା ବିଶ୍ୱ ବକ୍ସିଂ ଚମ୍ପିଅନସିପରେ ନିଖତ ଜରିନଙ୍କୁ ସ୍ୱର୍ଣ୍ଣ ପଦକ ଜିତିବା ପାଇଁ ଅଭିନନ୍ଦନ ଜଣାଇଛନ୍ତି । ଏଥିସହ ସେ ମନୀଷା ମାଉନ୍ ଏବଂ ପରଭିନ ହୁଡାଙ୍କୁ ବ୍ରୋଞ୍ଜ ପଦକ ପାଇଁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟୁଇଟରେ କହିଛନ୍ତି: “ଆମର ବକ୍ସରମାନେ ଆମକୁ ଗର୍ବିତ କରିଛନ୍ତି! ମହିଳା ବିଶ୍ୱ ବକ୍ସିଂ ଚମ୍ପିଅନସିପରେ ଚମତ୍କାର ସ୍ୱର୍ଣ୍ଣ ପଦକ ଜିତିବା ପାଇଁ ନିଖତ ଜରିନଙ୍କୁ ଅଭିନନ୍ଦନ । ମୁଁ ମଧ୍ୟ ସମାନ ପ୍ରତିଯୋଗିତାରେ ବ୍ରୋଞ୍ଜ ପଦକ ଜିଣିଥିବା ମନୀଷା ମାଉନ୍ ଏବଂ ପରଭିନ ହୁଡାଙ୍କୁ ଅଭିନନ୍ଦନ ଜଣାଉଛି ।”
ଏନ୍.ବି.ସି.ସି.ଲିଃ ଅଧିନକୁ ଗଲା ହିନ୍ଦୁସ୍ଥାନ ଷ୍ଟିଲ ୱାର୍କସ କନଷ୍ଟ୍ରକସନ ଲିଃ

ହିନ୍ଦୁସ୍ଥାନ ଷ୍ଟିଲ ୱାର୍କସ କନଷ୍ଟ୍ରକସନ ଲିମିଟେଡ (ଏଚ.ଏସ୍.ସି.ଏଲ)ର ଆର୍ଥିକ ପୁନର୍ଗଠନ ସଂକ୍ରାନ୍ତ ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବୁଧବାର ଅନୁଷ୍ଠିତ କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । ଏହାଛଡା ଏଚ.ଏସ୍.ସି.ଏଲ କେନ୍ଦ୍ର ସରକାରଙ୍କ ଅନ୍ୟତମ ରାଷ୍ଟ୍ରାୟତ୍ତ ଉଦ୍ୟୋଗ ନେସନାଲ ବିଲଡିଂ କନଷ୍ଟ୍ରକସନ କରପୋରେସନ ଲିମିଟେଡ (ଏନ୍.ବି.ସି.ସି.) ଅଧିନରେ ଯିବା ପ୍ରସ୍ତାବକୁ ମଧ୍ୟ କ୍ୟାବିଟେନ ମଂଜୁରୀ ଦେଇଛି । ଏହି ଏନ୍.ବି.ସି.ସି. ହେଉଛି ନଗର ଉନ୍ନୟନ ମନ୍ତ୍ରଣାଳୟ ଅଧିନସ୍ଥ ଏକ ଉଦ୍ୟୋଗ । ଏଣିକି ଏଚ.ଏସ୍.ସି.ଏଲ ଏହି କେନ୍ଦ୍ରୀୟ ଉଦ୍ୟୋଗର ସହଯୋଗୀ ସଂସ୍ଥାଭାବେ କାର୍ଯ୍ୟ କରିବ । ଏବେ ଏହାର ମୂଳଧନ (ଇକ୍ୟୁଟି କ୍ୟାପିଟାଲ) ହେଉଛି ୧୭ କୋଟି ଏକ ଲକ୍ଷ ଟଙ୍କା । କେନ୍ଦ୍ର ସରକାରଙ୍କ ଠାରୁ ଏହା ନେଇଥିବା ଋଣର ପରିମାଣ ହେଉଛି ୧୫୦୨ କୋଟି ୨ ଲକ୍ଷ ଟଙ୍କା । ଏହି ଋଣକୁ କେନ୍ଦ୍ର ସରକାର ମୂଳଧନ ଭାବେ ଘୋଷଣା କରିବାକୁ ଏହାର ସାମଗ୍ରୀକ ମୂଲ୍ୟ ୧୬୧୯ କୋଟି ୩ ଲକ୍ଷ ହୋଇଛି । ତେବେ ଏହାର କ୍ରମାଗତ କ୍ଷତିର ପରିମାଣ ୧୫୮୫ କୋଟି ହୋଇଥିବାରୁ ମୂଳଧନ ପରିମାଣ ବସ୍ତୁତଃ ୩୪ କୋଟି ୩ ଲକ୍ଷ ହୋଇଛି । ଏଭଳି ସ୍ଥିତିରେ ଏନ୍.ବି.ସି.ସି. ୩୫ କୋଟି ୭ ଲକ୍ଷ ଟଙ୍କା ଅଂଶଧନ ଭାବେ ପ୍ରଦାନ କରିବ । ମୋଟ ଉପରେ ଏଚ୍.ଏସ୍.ସି.ଏଲ ର ମୂଳଧନ ୭୦ କୋଟି ଟଙ୍କା ହେବ । ତଦନୁଯାୟୀ ଏନ୍.ବି.ସି.ସି. ସେହି ସହଯୋଗୀ ସଂସ୍ଥାର ୫୧ ପ୍ରତିଶତ ମାଲିକାନା ପାଇବ । ଭାରତ ସରକାର ବାକି ୪୯ ପ୍ରତିଶତ ଅଂଶର ମାଲିକାନା, ସେହି ଏଚ.ଏସ୍.ସି.ଏଲ ମାଧ୍ୟମରେ ପାଇବେ । ଏଭଳି ନିଷ୍ପତ୍ତି ଫଳରେ ଉଭୟ ସଂସ୍ଥାରେ ଥିବା ମାନବ ଶକ୍ତିର ପୂର୍ତ୍ତି ବିନିଯୋଗ ହୋଇପାରିବ । ଏବେ ଏଚ.ଏସ୍.ସି.ଏଲ ପାଇଥିବା ସମସ୍ତ ପ୍ରକଳ୍ପ କାର୍ଯ୍ୟକୁ ସମାପ୍ତ କରାଯିବା ପାଇଁ ନିଷ୍ପତ୍ତି ହୋଇଥିବା ବେଳେ ଭାରତ ସରକାର ୨୦୦ କୋଟି ଟଙ୍କାର ସହାୟତା ଦେବେ । ଦୀର୍ଘ ମିଆଦି ଋଣ ପରିଶୋଧ ପାଇଁ ଏହି ଅନୁଦାନ ଦିଆଯିବ ବୋଲି କୁହାଯାଇଛି ।
ଅସ୍ତାନାରେ ସାଙ୍ଘାଇ ସହଯୋଗ ସଂଗଠନର ଶିଖର ସମ୍ମିଳନୀ ଅବସରରେ ପ୍ରଧାନମନ୍ତ୍ରୀଙ୍କ ଦ୍ୱିପାକ୍ଷିକ ବୈଠକ

ଅସ୍ତାନାରେ ଚାଲିଥିବା ସାଙ୍ଘାଇ ସହଯୋଗ ସଂଗଠନ (ଏସସିଓ) ଶିଖର ବୈଠକ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କାଜାଖସ୍ତାନ, ଚୀନ ଏବଂ ଉଜବେକିସ୍ତାନ ରାଷ୍ଟ୍ରନେତାମାନଙ୍କ ସହ ଦ୍ୱିପାକ୍ଷିକ ବୈଠକରେ ଆଲୋଚନା କରିଛନ୍ତି । ଗୁରୁବାର ଦିନ ପ୍ରଧାନମନ୍ତ୍ରୀ କାଜାଖସ୍ତାନ ରାଷ୍ଟ୍ରପତି ନୁରସୁଲତାନ ନାଜାରବାୟେଭଙ୍କୁ ଭେଟିଥିଲେ । 2017-18 ବର୍ଷରେ ମିଳିତ ଜାତିସଂଘ ସୁରକ୍ଷା ପରିଷଦର ସଦସ୍ୟତା ହାସଲ କରିଥିବାରୁ ପ୍ରଧାନମନ୍ତ୍ରୀ ଶ୍ରୀ ମୋଦୀ ତାଙ୍କୁ ଶୁଭେଚ୍ଛା ଜଣାଇଥିଲେ । ରାଷ୍ଟ୍ରପତି ନାଜାରବାୟେଭ ପ୍ରଧାନମନ୍ତ୍ରୀ ଶ୍ରୀ ମୋଦୀଙ୍କୁ ସାଦର ସ୍ୱାଗତ ଜଣାଇବା ସହ 2015ରେ ତାଙ୍କର ପୂର୍ବ କାଜାଖସ୍ତାନ ଗସ୍ତ କଥା ମନେ ପକାଇଥିଲେ । ଉଭୟ ନେତା ପୂର୍ବ ଗସ୍ତ ବେଳେ ନିଆଯାଇଥିବା ବିଭିନ୍ନ ନିଷ୍ପତ୍ତି ଏବଂ ଚୁକ୍ତିର ଅଗ୍ରଗତି ନେଇ ଆଲୋଚନା କରିଥିଲେ । କାଜଖସ୍ତାନ ବର୍ତ୍ତମାନ ଭାରତକୁ ସର୍ବାଧିକ ୟୁରାନିୟମ ରପ୍ତାନି କରୁଛି । ଉଭୟ ପକ୍ଷ ଆଗକୁ ମଧ୍ୟ ସହଭାଗିତା ଜାରି ରଖିବା ଲାଗି ସହମତ ହୋଇଛନ୍ତି । ହାଇଡ୍ରୋକାର୍ବନ୍ କ୍ଷେତ୍ରରେ ପାରସ୍ପରିକ ସହଯୋଗ ପାଇଁ ଉଭୟ ନେତା ଆଲୋଚନା କରିଥିଲେ । କାଜାଖସ୍ତାନକୁ ଆନ୍ତର୍ଜାତୀୟ ସୌର ମେଣ୍ଟର ସଦସ୍ୟ ହେବା ଲାଗି ପ୍ରଧାନମନ୍ତ୍ରୀ ଶ୍ରୀ ମୋଦୀ ଆମନ୍ତ୍ରଣ ଜଣାଇଥିଲେ । ଏହି ପରିପ୍ରେକ୍ଷୀରେ ଇରାନର ଚାବାହର ବନ୍ଦରକୁ ଯୋଗାଯୋଗ ନେଇ ମଧ୍ୟ ଆଲୋଚନା କରାଯାଇଥିଲା । ଦିଲ୍ଲୀରୁ ଅସ୍ତାନାକୁ ଦୁଇଟି ବିମାନ ଚଳାଚଳ ମଧ୍ୟ ଖୁବଶୀଘ୍ର ଆରମ୍ଭ କରାଯିବ ବୋଲି ସହମତି ହୋଇଥିଲା । ପ୍ରଧାନମନ୍ତ୍ରୀ ଶ୍ରୀ ମୋଦୀ ଚୀନ ରାଷ୍ଟ୍ରପତି ଜି ଜିନଫିଙ୍ଗଙ୍କ ସହିତ ମଧ୍ୟ ଏକ ସୌହାର୍ଦ୍ଦ୍ୟପୂର୍ଣ୍ଣ ବୈଠକରେ କଥାବାର୍ତ୍ତା କରିଛନ୍ତି । ଏସସିଓରେ ଭାରତକୁ ସଦସ୍ୟ ଭାବେ ଗ୍ରହଣ କରାଯାଇଥିବାରୁ ପ୍ରଧାନମନ୍ତ୍ରୀ ଶ୍ରୀ ମୋଦୀ ତାଙ୍କୁ ଧନ୍ୟବାଦ ଜଣାଇଥିଲେ । ଉଭୟ ନେତା ଉଲ୍ଲେଖ କରିଥିଲେ ଯେ ବହୁ-ଧ୍ରୁବୀୟ ବିଶ୍ୱରେ ଭାରତ-ଚୀନ ଦ୍ଵିପାକ୍ଷିକ ସମ୍ପର୍କରେ ସ୍ଥିରତା ରହିଆସିଛି ଏବଂ ଉଭୟ ଦେଶ ମିଳିତ ଭାବେ କାର୍ଯ୍ୟ କରିବା ଗୁରୁତ୍ୱପୂର୍ଣ୍ଣ । ବାଣିଜ୍ୟ, ନିବେଶ, ଯୋଗାଯୋଗ, ଯୁବ ଏବଂ ସାଂସ୍କୃତିକ ବିନିମୟ ଆଦି ପ୍ରସଙ୍ଗରେ ଆଲୋଚନା କରାଯାଇଥିଲା । ପ୍ରଧାନମନ୍ତ୍ରୀ ଶ୍ରୀ ମୋଦୀ ଉଜବେକିସ୍ତାନ ରାଷ୍ଟ୍ରପତି ଶାଭକତ ମିର୍ଜିୟୋଏଭଙ୍କ ସହିତ ମଧ୍ୟ ସୌହାର୍ଦ୍ଦ୍ୟପୂର୍ଣ୍ଣ ଆଲୋଚନା କରିଥିଲେ । ଅର୍ଥନୀତି, ବାଣିଜ୍ୟ ଏବଂ ସ୍ୱାସ୍ଥ୍ୟ ପ୍ରସଙ୍ଗରେ ପାରସ୍ପରିକ ସହଯୋଗ ବୃଦ୍ଧି ଲାଗି ଉଭୟ ନେତା କଥାବାର୍ତ୍ତା ହୋଇଥିଲେ ।